Συνεδρίαση της Criminal committee της CCBE – 26.6.2021

Τον ΔΣΑ εκπροσώπησε το μέλος της Επιτροπής, Γεώργιος Πυρομάλλης

Επ’ αφορμή της ανάληψης της Προεδρίας της ΕΕ από την Σλοβενία είχε προσκληθεί η Zoja Bajzelj, η οποία έκανε μία παρουσίαση των εκδηλώσεων και συναντήσεων που έχουν προγραμματισθεί από την Σλοβενία στον τομέα της δικαστικής συνεργασίας.

Εκτέθηκαν οι προτεραιότητες της Σλοβενικής Προεδρίας με επίκεντρο την Ποινική Δικαιοσύνη, τα θεμελιώδη Δικαιώματα και την εφαρμογή του δικαίου στην ψηφιακή εποχή.

Οι επιπτώσεις από την επέλαση της πανδημίας είναι ορατές στον τομέα της ποινικής δικαιοσύνης και η συρρίκνωση των θεμελιωδών δικαιωμάτων μία πραγματικότητα.

Στην συνέχεια είχε προσκληθεί ο Marco Stefan, ένας από τους συντάκτες της εκθέσεως “Criminal Justice, Fundamental Rights, and the Rule of law in the Digital Age”,

Στην ιδιαιτέρως ενδιαφέρουσα παρουσίασή του θίχθηκαν τα ακόλουθα ζητήματα:

(α) Εν σχέσει προς το δικαίωμα της προσβάσεως σε δικηγόρο, επισημάνθηκε ότι η ελαχιστοποίηση ή και πλήρης αδυναμία της φυσικής παρουσίας στις ποινικές διαδικασίες λόγω του Covid-19, έχει αναμφίβολα επηρεάσει την δυνατότητα της αποτελεσματικής πρόσβασης και συνεργασίας με δικηγόρο. Η παροχή δυνατότητας (όπου υπάρχει) επικοινωνίας με τεχνικά μέσα, σαφώς δεν υποκαθιστά την φυσική παρουσία και επικοινωνία, γεννά δε και αυτονόητα ζητήματα ασφάλειας της επικοινωνίας.

(β) Τα δικαιώματα της ιδιωτικότητας και της προστασίας των δεδομένων δοκιμάζονται περαιτέρω λόγω της απουσίας κατάλληλης τεχνικής και νομικής διασφαλίσεως.

(γ) Η φυσική παρουσία στις ποινικές δίκες έχει πρωταρχική σημασία, με αποτέλεσμα η σχετική αδυναμία να επηρεάζει την ποιότητα απονομής της δικαιοσύνης.

(δ) Η αδυναμία φυσικής παρουσίας των δικηγόρων υποβαθμίζει ουσιωδώς την ποιότητα νομικής βοήθειας ή και αυτήν ακόμη τη δυνατότητα αποτελεσματικής παροχής της σε ανθρώπους που την έχουν ανάγκη και την δικαιούνται.

(ε) Διαπιστώθηκε ότι είναι απαραίτητη η πρόβλεψη αποκαταστατικών μέτρων ως αντιστάθμισμα στην έλλειψη της φυσικής παρουσίας.

(στ) Η ποσοτική προσέγγιση της ποινικής δικαιοσύνης υπογραμμίζει την ανάγκη για δικαιότητα της διαδικασίας και ισότητα των όπλων, για την τήρηση του τεκμηρίου της αθωότητας, για την αποφυγή διακριτικής συμπεριφοράς και για την αποτελεσματική εποπτεία της απονομής της δικαιοσύνης,

(ζ) Τα δεδομένα που διαμορφώθηκαν λόγω της πανδημίας, επιβάλλουν ως απόλυτη προτεραιότητα την ψηφιοποίηση της ποινικής δικαιοσύνης. Δεν θα πρέπει, ωστόσο, να παραγνωρίζεται ότι η τεχνολογία δεν φτιάχτηκε για την ποινική δικαιοσύνη, με αποτέλεσμα να μην γνωρίζουμε πως λειτουργήσει η μετάβαση στη νέα ψηφιακή εποχή (ιδίως στην περίπτωση της τεχνητής νοημοσύνης). Από την άλλη πλευρά, η εφαρμογή της τεχνολογίας υπήρξε βοηθητική, όπως π.χ. στη δυνατότητα παροχής εξ αποστάσεως διερμηνεία σε κατηγορουμένους, οι οποίοι δεν ομιλούν και δεν αντιλαμβάνονται την ελληνική γλώσσα.

(η) Η πρόοδος της τεχνητής νοημοσύνης είναι δελεαστική για τις αρχές, η εφαρμογή της ωστόσο θα πρέπει να έχει ως όριο τα θεμελιώδη δικαιώματα των κατηγορουμένων.

Διατυπώθηκε εκ μέρους μας η παρατήρηση ότι, παρά την πρόοδο της τεχνολογίας και την παροχή πλέον (και με νομοθετική ρύθμιση) της δυνατότητας εξ αποστάσεως συμμετοχής σε μία ποινική διαδικασία (π.χ. σε μία κυρία ανάκριση), εξακολουθούν να εκδίδονται ευρωπαϊκά εντάλματα συλλήψεως για την σύλληψη και προσαγωγή προσώπων προκειμένου να ασκηθεί εις βάρος τους ποινική δίωξη.

Στη συνέχεια υπήρξαν συζητήσεις για τον πρώτο μήνα λειτουργίας του Γραφείου Ευρωπαϊκής Εισαγγελίας, για την Ευρωπαϊκή Εντολή Έρευνας και για το Ευρωπαϊκό Ένταλμα Συλλήψεως.

Η συζήτηση περατώθηκε με τον προγραμματισμό των επομένων συναντήσεων και δράσεων της Επιτροπής.